Here is a page extracted from Wikipedia that may contain CSS, HTML, and a lot of unformatted text.

Title: L'Abizanda
Content: Iste articlo tracta sobre l'Abizanda. Ta altros usos de «Abizanda» se veiga Abizanda (desambigación).

L'Abizanda (oficialment, en castellano, «Abizanda») ye un lugar y municipio aragonés d'a provincia de Uesca, en a comarca de Sobrarbe y o partiu chudicial de Boltanya. A suya población ye de  habitants en una superficie de 44,8 km² y una densidat de población de  hab/km².

O nuclio de l'Abizanda teneba 79 d'os 151 habitants d'o municipio en 2018.

O municipio actual comprende os lugars de l'Abizanda, que n'estió o primordial ta formar-lo, Escaniella y Ligüerre d'a Cinca, que se fusionón con l'Abizanda en o periodo 1842-1857, Lamata, que feba parte de l'antigo municipio d'Escaniella y Lamata, y o Mesón de Ligüerre, l'aldeyeta de 3 casas a'l canto de a carretera que teneba l'antigo municipio de Ligüerre.

Dica la suya repentina muerte en mayo de 2005, o suyo alcalde yera Pedro Santorromán Lacambra, senador por o PSOE en a cambra alta, fundador y president de l'asociación ADELPA y secretario cheneral de a Federación de Asociaciones y Municipios con Centrales Hidroeléctricas y Embalses, personache muit ligau a la promoción de a cultura de o Sobrarbe y a la promoción d'una nueva cultura de l'augua que minimizás l'impacto d'os pantanos en a población d'as zonas afectadas.

Cheografía

O lugar de l'Abizanda se composa de dos barrios deseparaus a cada costau de o barranco d'o Río. O barrio d'o castiello destaca por a torre de l'homenache de l'antigo castiello de l'Abizanda, d'o sieglo XI, que le da o nombre a'l nuclio, y con él, a'l municipio. Se troba en alto d'una penya extraplomada, con una espluga en a baixant nord-este, en sinyoreando un punto d'estretimiento en o corso d'o barranco, con una baixant petrosa tamién en a man cuentra.

Por a suya posición, y porque l'actual carretera d'acceso mas important a'l Sobrarbe, dende o Sud, pasa por a cuenca d'o barranco, l'Abizanda se destaca como a primer población sobrarbenca que se troba cuan se puya en sentiu ta l'Aínsa dende o Semontano de Balbastro.

Estructura urbana

Un barranco estacional, que heba nombre «barranco de Riazuelo», afluent de o d'o Río, esnavesaba tradicionalment por o centro d'o barrio d'o castiello de l'Abizanda, a on que en l'actualidat ye a plaza. A plaza se pavimentó en o sieglo XX, tot tapando ixe barranco.

A plaza de l'Abizanda ye singular, además, por haber estau feita con cimento que donó un empresario catalán, de nombre Domingo Muniente, y por ixo recibe o nombre d'o personache por cuentas de dicir-se «Plaza Mayor» como en a mayoría de lugars en a comarca.

Por o demás, o nuclio de l'Abizanda (principalment, o barrio d'o castiello) se troba en as dos costeras que fan a sierra de Sant Benedet (u sierra d'Arbe) por a man occidental y o puntón d'o castiello, con a plaza en a part mas baixa.

En o puntón, se destaca as restas d'o castiello, d'o sieglo XI, que dominan o paisache urbano de a población. En o perimetro d'o recinto, mas alto que a resta de l'Abizanda, se i conserva bels trocez de muro d'o que pudon estar os lienzos exteriors d'a fortificación.

Historia 

L'Abizanda amaneixió como población en a base d'o castiello, que ye un d'os mas grans que existe en Sobrarbe meridional. Por ixo, a historia d'o lugar ye muit dominada por a historia d'o suyo castiello.

O castiello de l'Abizanda o fundón os sinyors musulmans de a familia Ibn Sallam. A dita familia tenión presencia en belaltros nuclios en a comarca, dica dimpués de a reconquiesta, y ostentón bels castiellos y fortificacions tamién en os anyos sucesivos a la dominación cristiana, como por eixemplo o castiello de Clamosa, en a cuentra d'o río Cinca. D'alcuerdo con o historiador Manuel Benito Moliner, podrían trobar-se en as oríchens de l'apelliu Salamero, que lievan muitas personas en a zona de confluencia d'as comarcas de o Sobrarbe, o Semontano de Balbastro y a Ribagorza, en a redolada a on ye l'Abizanda. O nombre musulmán de l'Abizanda yera «Abinyuyas».

Amaneix en os documentos historicos como fortaleza conquerida por os cristianos de camín ta l'anyo 1017, en tiempos de o reinau de Sancho lo Mayor. S'accepta que se reconstruyó en 1023, porque ye a calendada en a que s'ha puesto fechar a construcción de a torre, d'estilo romanico, executada por mayestros lombardos en o marco d'a primer epoca d'expansión de o romanico por l'Alto Aragón.

A linia de tinents de o castiello se conoix con bellas interrupcions: Ato Galíndiz de 1055 dica 1079, Galindo de Dato en 1090, don Calbet d'entre 1095 y 1114, Sancho Iñiguez en l'anyo 1135, Fortunio Garcés en 1159, Guillén de Castrozol en 1194 y Guillén Castillazuelo en 1291. En l'anyo 1413, dimpués de o compromís de Caspe, o castiello de l'Abizanda sofrió l'ataque de a facción d'o conte d'Urchel, que no acceptaba o resultau conveniu y se mostró en rebelión bels anyos mas.

En o reinau d'Alifonso V, o castiello yera propiedat de a corona, pero le'n cedión a Domingo de Naya. Por ixas envueltas, apareix en os documentos siempre con as formas «Avinçalla» u «Aviçanlla» (probablement pronunciaus «Abinsal·la» y «Abisanla», respectivament), forma d'escribir o toponimo que encara duraría bels tiempos mas. En o sieglo XVII, pareix que ye atestiguau que perteneceba a la baronía de Castro.

Demografía 
D'o municipio:

Evolución d'a población d'os nuclios que forman l'Abizanda dende 1857.

De o lugar de l'Abizanda:

Imáchens

Administración

Reparto de concellers

Alcaldes

Patrimonio 

A población de l'Abizanda tiene dos monimentos destacables; o castiello de l'Abizanda, d'o sieglo XI, y a ilesia de l'Asumpción, d'o sieglo XVI.

O castiello ye o monumento mas visible, tanto dende a carretera A-138 que une Balbastro y l'Aínsa, como dende toda a cuenca de o barranco d'o Río. Con 40 metros d'altaria, a torre de tipo donchón ye a sola edificación que queda de piet entera, y a mas visible de todas. Tiene 5 plantas d'altaria, y en a zaguera muestra un cadafalso perimetral de madera sobre fustes, que teneba una misión defensiva. A dentrada en a torre se feba por una puerta en altaria, que corresponde con a segunda planta, dencima d'o magazén, y ta la que, historicament, se debeba acceder por una escalereta retirable.

L'interior de o donchón, que tiene as plantas de madera refirmada sobre fustes, y o cadafalso superior, se i troban dende a restauración que s'acometió en os anyos 1990, a iniciativa de l'alavez alcalde Pedro Santorromán. En imáchens anteriors a ixa epoca, como as que quitó Lucien Briet en as zaguerías d'o sieglo XIX, y como a estampa que muitos habitants de o Sobrarbe pueden recordar de os tiempos enantes de a construcción de l'actual carretera, A-138, cuan s'esnavesaba por a'l costau de l'Abizanda por a carretera dita de «l'Alto'l Pino», a torre yera despullada y no se i conservaba sique as parez exteriors.

En os arredols de o donchón, y especialment en a frontera norte de a ilesia parroquial, i ha cualques restas de muros que debión estar as murallas perimetrals de a fortificación. Un abside romanico y os alacez d'un templo d'ixe estilo son parcialment conservaus por a man d'afuera de a ilesia parroquial, en o Norte, por o que s'aprecia que i habió d'estar o emplazamiento de a ilesia orichinal.

A ilesia parroquial, consagrada a l'advocación d'a figura de l'Asumpción de Santa María, ye una obra mayoritaria de o sieglo XVI, y por a construcción d'as fronteras con piedra de colors claras, y por o tellau de tellas, fa recordar a las ilesias de o Semontano. Se troba en alto, a'l canto d'o recinto d'o castiello, y tiene en a frontera, concabido, l'abside de l'antiga capiella u ilesieta, romanica, que i debeba tener o castiello.

Además, en os arredols de l'Abizanda i ha cuatro ermitas. La una, a de Sant Veturián, patrón menor de l'Abizanda, ye construida en estilo romanico tardano y se i celebra anyalment a romería d'os langostos, una peculiar romería en a que os de l'Abizanda i puyan ta sentir-ie misa y, como se fa en chinero, tradicionalment se vaticinaba a productividad d'as cullitas d'ixa anyada en función de si se trobaba langostos en o camino<ref name="Heraldo"> [http://www.heraldo.es/noticias/huesca/la_lluvia_suspende_romeria_los_langostos_abizanda_por_tercer_ano_consecutivo.html Noticia La lluvia suspende la romería de los langostos en Abizanda por tercer año consecutivo], amaneixida en o «Heraldo de Aragón» o 10 de chinero de 2011; consultada o 22 de chunio de 2011.</ref> u no se'n i trobaba (cal pensar que ixes insectos, que tanto les gusta a calor, no ye mica frecuent trobar-los en chinero). A ermita se troba en alto en a sierra de Sant Benedet, a mas d'una hora de camino dende o nuclio, d'entre dos partidas que en dicen «a Valata» y «Laternal».

As atras tres ermitas son as de Sant Salvador, Sant Miguel y «Santiago» Apóstol. Todas tres se fizon d'entre os sieglos XVII y XVIII.

Casas destacadas

L'Abizanda tiene, como tamién en son o castiello y a ilesia, tres casas principals que son catalogadas como Bien d'Intrés Cultural.

A mas antiga de as tres ye «casa don Carlos», en o barrio d'o Castiello. Ye un casal fuerte de o sieglo XV con una torre defensiva que data d'o sieglo XVI, y en l'actualidat ye reformada y habitada.

Casa Maza, datada en l'anyo 1745, ye un palacio que en l'actualidat se fa funcionar como vivienda de turismo rural.

Casa Cazolero, que ye en o barrio de l'Entremuro, tiene o tellau espaldau dende fa bels anyos, y l'absencia de os suyos amos en a localidat fa que de as tres sia a que tiene o pior futuro.

Belatros focos d'interés

L'Abizanda conta, además de tot ixo, con dos museus y un archivo documental en o lugar, y con unatro museu, o Paleontolochico de Sobrarbe, en o nuclio de Lamata. Ista gran cantidat d'instalacions culturals (si se para cuenta que o municipio entero no tiene sique arredol de 130 habitants) se debe en parte a o compromís de o suyo difunto alcalde, Pedro Santorromán, en os prochectos de promoción cultural y de reivindicación de lo propio.

D'entre os prochectos destacables que Santorromán fundó en l'Abizanda se conta o Museu d'as Creyencias y a Relichiosidat Popular d'o Pireneu Central, fundau de conchunta con l'antropologo Ángel Gari en 1990, que se troba en ocupando l'edificio de a casa l'abadía, una d'as casas mas grans de lugar (data d'o sieglo XVII). Se troba a'l costau de a ilesia parroquial, y contiene una colección de 8.000 obchectos relichiosos que van dende o I milenio aC dica o sieglo XX.

Anque a exposición remanent ye, principalment, en l'edificio de l'abadía, ocasionalment s'habilita exposicions temporals en a torre d'o castiello.

A casa d'os Titeres, museu y espacio cultural de a companyía tiatral Titiriteros de Binéfar, tamién s'ubica en l'Abizanda, en a baixada de o castiello de camín ta'l barranco. Conta con una exposición de monyacos y titeres que s'ha emplegau mientres d'anyos y en diferents puestos, y d'un espacio a l'aire libre (en a era d'a casa) a on que se puede fer representacions.

En l'actualidat, a Casa d'os Titeres se composa de dos edificios que son casas rehabilitadas de o lugar. A era que todas dos casas compartiban se fa servir en l'actualidat como escenario ta bellas actuacions de a companyía.

Además d'ixes edificios, l'Abizanda ahuespa tamién a seu espanyola de o Centro de Estudios y Documentación de Aure y Sobrarbe, una institución publica promovida por l'achuntamiento de l'Abizanda y a comuna d'Ancida (Occitania, Francia) que s'adedica a la investigación,  preservación y difusión d'a cultura tradicional de o Pireneu central.

Actualment tiene un aria de treballo que cubre tot o Sobrarbe y as valles d'Aure y de Louron, en os Altos Pireneus franceses, y ye a institución que se troba dezaga de a promoción de a iniciativa «Continua Pirineum», subscrita por toz os achuntamientos de Sobrarbe y por bellas comunas d'os Altos Pireneus, financiada con fondos Interreg'' d'a Unión Europea, y que ha enchegau a recuperación de cualques monimentos y camins tradicionals en cada costau de iste sector de a muga franco-espanyola.

Fiestas 
Cabo de semana mas amanau a'l 12 de chinero, Romería d'os Langostos, romería tradicional ta la ermita de Sant Veturián, con a que se miraba ta vaticinar as pestes de l'agricultura y a producción d'ixa anyada.
9 de mayo, fiesta menor, fendo-le honras a Sant Gregorio.
15 d'agosto, Fiesta Mayor, fendo-le honras a l'Asumpción d'a Virchen María.

Veyer tamién 
 Lista de municipios de Uesca

Referencias

Vinclos externos 

 Pachina web municipal
 // Pachina web con información de L'Abinanza.